31980L1119
L 339/30
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
ДИРЕКТИВА НА СЪВЕТА
от 17 ноември 1980 година
относно статистическите данни за превоза на товари по вътрешни водни пътища
(80/1119/EИО)
СЪВЕТЪТ НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност, и по-специално член 213 от него,
като взе предвид проектодирективата, представена от Комисията,
като взе предвид становището на Асамблеята (1),
като взе предвид становището на Икономическия и социален комитет (2),
като има предвид, че с цел осъществяване на задачите, възложени ѝ в изпълнение на Договора, Комисията трябва да разполага непрекъснато със синхронизирани и последователни статистически данни относно мащаба и развитието на превоза на товари по вътрешни водни пътища в държавите-членки; като има предвид, че тези данни трябва да са сравними както между държавите, така и с данните за други видове транспорт и трябва да се отнасят към националния, международния и транзитния трафик;
като има предвид, че тъй като разликите в годините от гледна точка на пазарното търсене на транспорта и навигационните условия оказват влияние върху превоза на товари, трябва да представят статистически данни на интервали, по-малки от една година;
като има предвид, че с цел да осигури подходяща информация на пазара за превоза на товари по вътрешни водни пътища, тези статистически данни трябва да правят разграничение между главните транспортни връзки;
като има предвид, че хармонизацията на общностно равнище на вече наличните статистически данни в отделните държави-членки относно превоза на товари трябва да продължи;
като има предвид, че с цел да се ускори прилагането на предложените разпоредби, трябва да се поставят някои срокове за осигуряване на необходимата статистическа информация;
като има предвид, че Комисията трябва да представи доклад с цел да даде възможност на Съвета да проучи до каква степен могат да бъдат постигнат целите на настоящата директива, като се използват представените статистически данни; като има предвид, че следователно трябва да се предвиди възможността за предлагане на подобрения в методите, използвани за събиране и обработка на тези статистически данни; като има предвид, че Съветът, по предложение на Комисията, трябва да вземе решение относно въвеждането на статистика във връзка с превоза на товари, извършвани с морски плавателни съдове по вътрешни водни пътища, и статистика за международния трафик между регионите, в които са разположени тези водни пътища;
като има предвид, че статистическите данни са необходими за определяне на мащаба и развитието на превоза на товари; като има предвид, че следователно Общността, за определен първоначален период, извършва финансови плащания към държавите-членки за провеждане на работата в тази област,
ПРИЕ НАСТОЯЩАТА ДИРЕКТИВА:
Член 1
1. Държавите-членки с един или повече вътрешни водни пътища извършват статистически проучвания за превоза посредством плавателни съдове за вътрешен воден транспорт, независимо от страната на регистрация или на лицензиране:
-
за товари, превозвани за сметка на отсрещната страна, и за товари, превозвани за своя сметка,
-
за товари, които се товарят или разтоварват в държавата или преминават транзитно през нейните вътрешни водни пътища.
2. За целите на настоящата директива се използват следните термини, които означават, както следва:
a)
вътрешноводен път: всяко водно трасе, канал или езеро, което по своите природни характеристики или поради човешка намеса е годно за корабоплаване, основно чрез плавателни съдове за вътрешноводен транспорт;
б)
кораб за вътрешноводен транспорт: всеки кораб, със собствен двигател или не, който е регистриран или лицензиран като плавателен съд за вътрешноводен транспорт, включително корабните баржи, и който по конструкция е подходящ за плаване само в защитени води.
3. Настоящата директива не се прилага за:
-
превоз на товари с плавателни съдове с товароподемност, по-малка от 50 тона,
-
плавателни съдове, използвани основно за превоз на пътници,
-
плавателни съдове за фериботни превози,
-
плавателни съдове, използвани единствено с нетърговска цел от пристанищните администрации и публичните органи,
-
плавателни съдове, използвани единствено за зареждане с гориво или за складове,
-
плавателни съдове, които не се използват за превоз на товари, като например рибарски съдове, драги, плаващи ремонтни работилници, плаващи къщи или яхти.
4. Първите статистически проучвания ще се извършат, считано от 1 януари 1981 година.
Член 2
1. Отчитат се следните характеристики:
a)
теглото на товарите в тонове;
б)
главните транспортни връзки:
-
национален трафик, при който мястото на товарене и мястото на разтоварване се намират в докладваща държава-членка, независимо от маршрута, следван от плавателния съд,
-
международен трафик, при който мястото на товарене или мястото на разтоварване, но не и двете, се намира в докладващата държава-членка, като се прави разграничение между натоварените и разтоварените товари,
-
транзитен трафик, при който товарите преминават през една и съща докладваща държава-членка, без да бъдат натоварени, разтоварени или претоварени.
В случая с корабните баржи, за товарите се приема, че са натоварени от мястото, където баржата е пусната на вода или свалена от превозващия кораб и разтоварена, където баржата е теглена или качена на борда на превозващия кораб;
в)
характерът на товарите, според групите товари, показани в лявата колонка на приложениe I;
г)
националността, тоест държавата на регистрация и лицензиране на превозващия стоката плавателен съд или, при липса на такива, държавата, в която собственикът на съда е с установено местожителство;
д)
типът на плавателния съд, според следната номенклатура:
-
самоходна баржа:
-
самоходен танкер,
-
други самоходни баржи,
-
шлеп танкер:
-
други шлепове,
-
други теглени баржи,
-
тласкана баржа (включително тласкана-теглена баржа):
-
тласкан танкер,
-
други тласкани баржи (включително корабни бордни баржи),
-
други плавателни съдове за превоз на товари.
Терминът „танкер“ се отнася за всички плавателни съдове, предназначени за превоз в насипно състояние на течности или течни товари, но не за прахообразни;
е)
за национален трафик, националните региони за товарене и разтоварване в съответствие с географската класификация, дадена в приложениe II;
ж)
за международен и транзитен трафик, държавите за товарене и разтоварване, както са посочени в приложениe III;
з)
разстоянието в километри, изминато по националните водни пътища.
2. Държавите-членки, в които общият обем годишно превозвани товари по вътрешни водни пътища като международен или транзитен трафик не превишава един милион тона, няма да бъдат задължени да представят статистическите данни, изисквани съгласно условията на настоящата директива.
Член 3
1. С изключение на информацията, предмет на статистическа тайна според вътрешното право, държавите-членки съобщават статистическите резултати на Комисията в най-кратки срокове, но не по-късно от пет месеца след края на посочените референтни периоди от време.
2. Резултатите се съобщават, като се използват таблици, изготвени съгласно примерните образци, дадени в приложениe IV.
3. Компютърно обработените резултати могат да бъдат съобщени на четящ носител от тип и формат, който се определя от Комисията, след консултации със заинтересованите държави-членки.
Член 4
1. Държавите-членки изпращат на Комисията, не по-късно от 31 декември 1980 г., подробно описание на методите, които ще използват за статистическите проучвания по отношение на обработката на данните и изчисляването на тон/километрите.
2. Комисията, в сътрудничество с държавите-членки, прави преглед на методологичните и технически проблеми, възникващи във връзка с проучванията, с цел да намери решения, които да направят статистиката колкото е възможно по-последователна и сравнима.
Член 5
1. Комисията публикува подходящи резултати от статистическите проучвания.
2. Преди 1 януари 1983 г. Комисията представя на Съвета доклад за опита, придобит във връзка с извършването на работата, предвидена в настоящата директива, и предлага необходимите подобрения.
3. В срок до две години от влизането в сила на настоящата директива Съветът, по предложение на Комисията, взема решение относно въвеждането на статистика за превоза на товари посредством морски плавателни съдове по вътрешните водни пътища, и статистика за международния трафик между региони по такива пътища.
Член 6
През първите три години, за които се изготвят статистическите проучвания, предвидени в настоящата директива, се предоставя финансова подкрепа за направените разходи от държавите-членки в рамките на ангажиментите, определени за тази цел в бюджета на Европейските общности.
Член 7
Държавите-членки въвеждат в сила законовите, подзаконовите и административните разпоредби, необходими, за да се съобразят с настоящата директива, най-късно до 1 януари 1981 г.
Член 8
Адресати на настоящата директива са държавите-членки.
Съставено в Брюксел на 17 ноември 1980 година.